Document ID: 32010R0371

KOMISSION ASETUS (EU) N:o 371/2010,
annettu 16 päivänä huhtikuuta 2010,
puitteiden luomisesta moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymiselle annetun Euroopan parlamentin ja neuvoston direktiivin 2007/46/EY (puitedirektiivi) liitteiden V, X, XV ja XVI korvaamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon puitteiden luomisesta moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymiselle 5 päivänä syyskuuta 2007 annetun Euroopan parlamentin ja neuvoston direktiivin 2007/46/EY (1) (puitedirektiivi) ja erityisesti sen 41 artiklan 6 kohdan, 11 artiklan 5 kohdan ja 39 artiklan 2 kohdan,
sekä katsoo seuraavaa:
(1)
Direktiivissä 2007/46/EY luodaan yhdenmukaistetut puitteet kaikkia uusia ajoneuvoja ja niiden järjestelmiä, osia ja erillisiä teknisiä yksiköitä koskeville hallinnollisille säännöksille ja yleisille teknisille vaatimuksille. Siinä kuvataan menettelyt, joita on noudatettava tyyppihyväksynnässä ja joihin kuuluvat käytännön toimenpiteet, joilla varmistetaan, että ajoneuvot valmistetaan niiden tyyppihyväksyntäasiakirjojen mukaisesti, sekä säännökset siitä, miten testit on suoritettava tyyppihyväksynnän myöntämiseksi.
(2)
Kun korkean tason asiantuntijaryhmä CARS 21, jonka komissio perusti vuonna 2005 linjaamaan kilpailukykyisen eurooppalaisen autoteollisuuden kestävää kehittämistä, tarkasteli Euroopan autoteollisuuden kilpailukykyyn vaikuttavia keskeisiä politiikanaloja, se esitti joukon suosituksia, joilla pyritään parantamaan teollisuuden globaalia kilpailukykyä ja työllisyyttä ja samalla huolehtimaan siitä, että turvallisuudessa ja ympäristön säästämisessä edistytään edelleen. Yksinkertaistamiseen liittyvästi ryhmä suositteli sellaisen mahdollisuuden ottamista käyttöön, että valmistaja voisi suorittaa hyväksyntää varten vaadittavat testit itse, jäljempänä ”itsetestaus”, jolloin valmistaja olisi nimettävä tekniseksi tutkimuslaitokseksi. Ryhmä suositteli myös mahdollisuutta käyttää fysikaalisten testien asemesta tietokonesimulaatioita, jäljempänä ”virtuaalitestaus”.
(3)
Tärkeä piirre tyyppihyväksyntäjärjestelmässä on hyväksyntäviranomaisen ja sen nimeämien tutkimuslaitosten välillä vallitseva vahva luottamus. Sen vuoksi on tärkeää, että tutkimuslaitosten ja hyväksyntäviranomaisen toisilleen toimittamat asiakirjat varmistavat toiminnan avoimuuden ja selkeyden. Testausselosteiden muoto ja niihin sisällytettävät tiedot olisi siksi selvästi täsmennettävä direktiivin 2007/46/EY liitteessä V, jonka aiheena ovat tyyppihyväksynnässä noudatettavat menettelyt.
(4)
Olennainen osa tyyppihyväksyntäjärjestelmää on, että ajoneuvojen, osien ja erillisten teknisten yksiköitten vaatimustenmukaisuus tarkastetaan koko tuotantoprosessissa. Yksi keino tarkastaa tuotannon vaatimustenmukaisuus on, että tuotannosta otetuille ajoneuvoille, osille tai erillisille teknisille yksiköille tehdään fysikaaliset testit, joilla varmistetaan, että ne edelleen täyttävät tekniset vaatimukset. Vaikka tyyppihyväksynnässä olisikin käytetty virtuaalisia testausmenetelmiä, olisi täsmennettävä, että viranomaisen satunnaisotoksella ottamat näytteet on aina testattava fysikaalisilla testeillä.
(5)
Tyyppihyväksynnän myöntämiseen vaadittavat testit tekevät tutkimuslaitokset, jotka jäsenvaltioiden hyväksyntäviranomaiset ilmoittavat sen jälkeen, kun laitosten taidot ja pätevyys on arvioitu asiaankuuluvien kansainvälisten standardien mukaisesti. Nämä standardit sisältävät tarvittavat vaatimukset, joiden täyttyessä hyväksyntäviranomainen voi nimetä valmistajan tai tämän puolesta toimivan alihankkijan direktiivissä 2007/46/EY tarkoitetuksi tutkimuslaitokseksi. Mahdollisten eturistiriitojen välttämiseksi etenkin silloin, kun testaus annetaan alihankkijan tehtäväksi, on kuitenkin tärkeää yksilöidä valmistajien vastuulla olevat seikat.
(6)
Direktiivin 2007/46/EY liitteessä XV on luettelo säädöksistä, joiden osalta valmistaja voidaan nimetä tutkimuslaitokseksi. Luetteloa on tarpeen muuttaa, jotta voidaan ottaa huomioon CARS 21 -asiantuntijaryhmän suositukset.
(7)
Tietokoneavusteisia tekniikkoja, etenkin tietokoneavusteista suunnittelua, käytetään laajalti koko tuotantoprosessissa osien ja laitteiden suunnittelusta ja sijoittelusta asennelmien lujuus- ja dynaamiseen analyysiin ja valmistusmenetelmien määrittelyyn. Käytettävissä olevien ohjelmistojen ansiosta voidaan soveltaa tällaiseen tekniikkaan perustuvia virtuaalisia testausmenetelmiä, joiden käyttöönottoa CARS 21 -asiantuntijaryhmä piti keinona vähentää valmistajille koituvia kustannuksia siten, ettei näiden enää tarvitsisi valmistaa prototyyppejä tyyppihyväksyntää varten. Ryhmän suositusten huomioon ottamiseksi on tarpeen laatia luettelo säädöksistä, joiden osalta virtuaalitestaus on sallittu.
(8)
Virtuaalisella testausmenetelmällä tulisi saada yhtä luotettavat tulokset kuin fysikaalisella testillä. Sen vuoksi on aiheellista vahvistaa tiettyjä edellytyksiä, joilla varmistetaan, että matemaattiset mallit validoidaan.
(9)
Jotta voidaan varmistaa tyyppihyväksyntämenettelyn asianmukainen toiminta, on tarpeen saattaa direktiivin 2007/46/EY liitteet ajan tasalle ja mukauttaa ne tieteellisen ja teknisen tiedon kehitykseen. Koska liitteiden säännökset ovat riittävän yksityiskohtaisia eivätkä edellytä jäsenvaltioilta lisätoimia niiden saattamiseksi osaksi lainsäädäntöään, on asianmukaista korvata ne asetuksella direktiivin 2007/46/EY 39 artiklan 8 kohdan mukaisesti.
(10)
Direktiivin 2007/46/EY liitteitä V, X, XV ja XVI olisi muutettava.
(11)
Tässä asetuksessa säädetyt toimenpiteet ovat moottoriajoneuvoja käsittelevän teknisen komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan direktiivi 2007/46/EY seuraavasti:
1.
Korvataan liite V tämän asetuksen liitteenä I olevalla tekstillä.
2.
Korvataan liite X tämän asetuksen liitteenä II olevalla tekstillä.
3.
Korvataan liite XV tämän asetuksen liitteenä III olevalla tekstillä.
4.
Korvataan liite XVI tämän asetuksen liitteenä IV olevalla tekstillä.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 29 päivästä huhtikuuta 2010.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä huhtikuuta 2010.

Labels: 7
8
15